b"\n_START_ARTICLE_\nGo\xc4\x8de\n_START_SECTION_\nZgodovina\n_START_PARAGRAPH_\nCerkev sv. Andreja prvi\xc4\x8d omenja dokument iz leta 1440, ko naj bi bila cerkev ponovno posve\xc4\x8dena, kar pomeni, da je bila na tem mestu \xc5\xbee neko\xc4\x8d prej. Redno delo \xc5\xa1ole na Go\xc4\x8dah se je za\xc4\x8delo leta 1851, ni pa izklju\xc4\x8deno, da je pouk potekal \xc5\xbee prej, saj je v \xc5\xbeupnijskem arhivu seznam otrok, ki so godni za \xc5\xa1olanje, iz leta 1819. Del rihember\xc5\xa1kega gospostva so bile Go\xc4\x8de do 1753, ko so pre\xc5\xa1le pod vipavsko gospostvo.   _NEWLINE_Go\xc4\x8de so od nekdaj znane predvsem po trti in vinu. Tako na primer Ilirski list leta 1846 poro\xc4\x8da o prvi sadjarski razstavi v Ljubljani, kjer je bilo kot izredno zanimivo omenjeno, da sta go\xc5\xa1ki \xc5\xbeupnik Valentin Kodre in posestnik Janez Ferjan\xc4\x8di\xc4\x8d na razstavo poslala 28 sort belega in rde\xc4\x8dega grozdja, 'od tega ve\xc4\x8dina \xc5\xbelahtnih'. Med temi je pisec posebej omenil sorto 'oberfelder' (vrhpoljc), iz katere pridelujejo vino, ki ga ljudje poznajo pod imenom Kin... (Kindermacher), s katerim bi lahko kranjska vina, \xc4\x8de bi jih dovolj pridelali, bila pomembna tudi za izvoz, saj bi se to vino lahko primerjalo z najbolj\xc5\xa1imi francoskimi vini.    _NEWLINE_Leta 1880 je imela ob\xc4\x8dina Go\xc4\x8de 510 prebivalcev. 1889 je v vasi \xc5\xbeivelo 667 prebivalcev v 105 hi\xc5\xa1ah, leta 1900 pa je \xc5\xa1tevilo prebivalcev padlo pod 500 in so za de\xc5\xbeelnozborske volitve ukinili voli\xc5\xa1\xc4\x8de v ob\xc4\x8dini Go\xc4\x8de, tako da so krajani Go\xc4\x8d, Erzelja, Lo\xc5\xbe, Man\xc4\x8d in Slapa volili v Vipavi. V \xc5\xa1oli na Go\xc4\x8dah se je leta 1889 \xc5\xa1olalo 123 otrok iz ob\xc4\x8din Go\xc4\x8de in Lo\xc5\xbee (ta je vklju\xc4\x8devala tudi vas Man\xc4\x8de).Po Rappalski pogodbi so skupaj z ostankom Postojnskega okraja tudi Go\xc4\x8de postale del Kraljevine Italije, ki je izvedla popis prebivalstva leta 1921. Ob\xc4\x8dina Go\xc4\x8de je takrat \xc5\xa1tela 459 prebivalcev. S kraljevim odlokom od 18. januarja 1923 je ob\xc4\x8dina pre\xc5\xa1la v Gori\xc5\xa1ko okro\xc5\xbeje Videmske pokrajine, to pa je bilo povezano tudi z izgubo ob\xc4\x8dinske avtonomije. Sledila je ukinitev okrajnega sodi\xc5\xa1\xc4\x8da v Vipavi in posledi\xc4\x8dno priklju\xc4\x8ditev k ajdovskemu sodnemu okraju. Leta 1927 je z reorganizacijo dr\xc5\xbeavne uprave bila ustanovljena Gori\xc5\xa1ka pokrajina, v katero je spadala ob\xc4\x8dina Go\xc4\x8de (s poitalijan\xc4\x8denim imenom Gozza), Spremembe italijanske zakonodaje v letu 1926 so imele za posledico prenehanje mandata \xc5\xbeupanov in ob\xc4\x8dinskih svetov v ob\xc4\x8dinah z manj kot 5000 prebivalci in zdru\xc5\xbeevanje ob\xc4\x8din v unije, s \xc4\x8dimer so se upravno prakti\xc4\x8dno zdru\xc5\xbeile ob\xc4\x8dine Go\xc4\x8de, Budanje, Slap, Vrhpolje, Lo\xc5\xbee in Vipava pod upravo istega pode\xc5\xa1tata.\n_START_SECTION_\nArhitekturna dedi\xc5\xa1\xc4\x8dina\n_START_PARAGRAPH_\nTo nekdanje bogato naselje je z vseh strani zaprto. Grajeno je v obliki andrejevega kri\xc5\xbea, saj so si Go\xc4\x8dani svetega Andreja izbrali za svojega zavetnika. Hi\xc5\xa1e so v celoti grajene iz kamna, pokrite pa s korci, nekatere celo s skrili._NEWLINE_Mnoge hi\xc5\xa1e imajo nad portali vklesane letnice iz 17. in 18. stoletja. Tudi ulice ali gase, kot jim doma\xc4\x8dini pravijo, so nekaj posebnega. Tesno so stisnjene, po navadi niso \xc5\xa1ir\xc5\xa1e od metra. Vrata vodijo v borja\xc4\x8de. Druga znamenitost so obokane go\xc5\xa1ke kleti. Vsak gospodar ima po dve, tri ali celo ve\xc4\x8d, ohranjenih je ve\xc4\x8d kot 60. V mnogih od njih lahko najdemo \xc5\xbeivo vodo. Precej prebivalcev se \xc5\xa1e ukvarja s kmetijstvom._NEWLINE_V sredi\xc5\xa1\xc4\x8du vasi stoji cerkev svetega Andreja (1655) z lepim kamnitim portalom in z zvonom iz leta 1706. Med cerkvijo in pokopali\xc5\xa1\xc4\x8dem so razme\xc5\xa1\xc4\x8deni \xc5\xa1tirje pili - kamnite postaje kri\xc5\xbeevega pota. \xc5\xbdal so reliefi na njih zelo dotrajani. Umetnostno-zgodovinsko pomembna sta pokopali\xc5\xa1ka kapela in vhod na pokopali\xc5\xa1\xc4\x8de nad vasjo. Na hribu nad vasjo je Cerkev Marije Sne\xc5\xbene. V vasi je podru\xc5\xbeni\xc4\x8dna osnovna \xc5\xa1ola._NEWLINE_Go\xc4\x8de so v svojem osrednjem delu obdr\xc5\xbeale videz izpred dveh in ve\xc4\x8d stoletij. Va\xc5\xa1ko jedro je v celoti kulturni spomenik. _NEWLINE_Go\xc4\x8de so rojstni kraj Ivana Mercine, glasbenega u\xc4\x8ditelja, pisca knjige Slovenski pritrkovavec (o zvonoglasju)."